《次韵提举五正言寒食游茶焙》
宋代·喻良能

摘山胜煮海，财货所源流。
建焙甲天下，赋入十倍收。
国计颇赖甲，贡输何时休。
择人为提领，得贤从宛丘。
文章脱吏腕，风味登瀛洲。
佐职亦已久，再见春草抽。
郊原富枪旗，岁事日以修。
抚民端若子，疾恶信如仇。
驱车向凤山，父老观道周。
青春行画图，佳处时一留。
风前耳潺湲，雨后目纖柔。
酒酣已胜赏，珠唾挥钓钩。
咨予素么麽，受恩犹未酬。
铭心虽甚坚，抚己徒怀羞。
平生困坎壈，暮年尚依刘。
投公一纸书，远寄粤王州。
书传得妙帖，想像寒食游。
终防好事人，豪夺或巧偷。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。